钦定古今图书集成/方舆汇编/职方典/第1512卷 > 《题金齿安边定远楼》〈并序〉明·王景常
## 钦定古今图书集成/方舆汇编/职方典/第1512卷 > 《题金齿安边定远楼》〈并序〉明·王景常

既平云南之明年，群蛮蠢动，同日煽乱，所在逐官守，屠城郭，永昌受害为剧。既数月，次第复平之，致其酋帅于京师。天子以为“教化未加，罪不在蛮” ，一置之不问，且即其酋帅而任之。重愍永昌之惨于荡覆也，以元左丞李公忠谨可属，命佥云南指挥事，往抚之。公至，宣朝廷德意，招徕反侧，一年始定。乃城其故址，建楼东南之冲，名曰“安边定远” ，遵古制也。夫边远非一楼可安定也。而安定之功，楼与城或有助焉。且邑之有城，城之有楼，古先圣王所以限封守、固民心也，然非以为恃也。况永昌壤地与八百缅、《车里》犬牙相制诸蕃人面兽心，窥伺我势，非威不畏，是非可植表限，仁义化也。则城守楼橹之备，尤不可“缓。昔张仁愿筑三受降城于河外，虏至必败于其下，是必有道矣。不然，城费、城朔、城东，何以并列于经哉？盖言城之不可无，而备之不可弛也，楼安得已乎？虽然，封疆不足以界域，河山不足以险固，虽百楼何补。又必有道矣。曰：在得人。” 前。永昌文学掾夏百通嘉李公能恢前业，率其徒歌以美之，命临“安寄客王景常序之。” 诗曰：

巨灵凿开混沌壳，洪濛肇分六鳌膊。翕干簸坤奠光
岳，茫茫星野才一粟。缭以寰瀛函地角，化化生生天
所鞠。圣神无为尚元朴，一视同仁乃于穆。力强众郡
始相搏，不周山摧地维缩。共工殄天天不剭，女娲炼
石真一谑。三五绳绳圣智凿，神父启宇建城郭。斯民
永康咸戬谷，守国设险臣所告。夏王敷土声教渥，五
服相维翕联络。有商继世肇造亳。姬旦营周始城洛，
城东城朔壮前躅。南仲召虎芳汗竹。汉关哀牢开沫
若，况有博望相驰逐。孟获七擒雍闿僇，千载天威此
徼福。宋闭河渡限南服，不有圣君何以勖？我皇恩泽
融渗漉。拓开重关奠光轴，朱雀南飞象天宿，西南万
里一正朔。永昌旧是南诏督，析壤已入犬羊腹。将军
受诏作南牧，安集诸蕃事耕稑。时和岁丰归乐育，处
士如云令行速。仡仡新城树戎幄，宝刀在帐弓在箙。
南楼翚飞与山矗，雕甍粉署照平陆，龙蛇大篆炫丹
雘。战格连云盱骇瞩，鼓角呜呜起寥廓。北来雄藩森
剑槊，南控风沙是天竺。皇恩远被闳以博，定远安边
此其襮。声流刁斗无亡镞。田野每每生意沃，土毛被
野蔼苍绿。雨风时若膏霡霂，帕首雕题俨祗肃。举头
一睹胆已落，相顾嗢咿更错愕。讵知将军盛威略，制
治剸繁若龟卜。不战屈人功欻㸌，何用长驱追卫霍。
有时酾酒牲用犦，鼓舞诸酋纵行乐。吴歈北绽杂胡
乐，高悬宝珠代明烛。酒酣渐离击鸣筑，拍阑应节岸
巾幅。要将忠义励士族。丈夫功成愿方足。东瞻五云
香扑扑。阑干影转旄头纛。知是扶桑散清旭。